Europaparlamentsmedlem Morten Messerschmidt smides ud af Dansk Folkepartis magtfulde koordinationsudvalg.

Dansk Folkepartis Morten Messerschmidt træder ud af partiets koordinationsudvalg. Det siger Kristian Thulesen Dahl tirsdag aften.

Det sker efter en række sager om tvivlsom brug af EU-støttemidler.

- Nu er der kommet sager frem igen, og nu siger jeg klart og tydeligt: Vi kan jo ikke blive ved med at se på det her. Vi skal have ryddet op, siger partiformanden til TV 2.

Koordinationsudvalget er Dansk Folkepartis mest magtfulde organ.

Udvalget udgøres af formand Kristian Thulesen Dahl, næstformand Søren Espersen, gruppeformand Peter Skaarup, pressechef Søren Søndergaard og indtil i dag Morten Messerschmidt.

Partiformand: Må tage konsekvenserne

Dansk Folkeparti meddelte tidligere tirsdag for anden dag i træk, at man er klar til at betale yderligere penge tilbage til EU. Sammenlagt 500.000 kroner.

Og nu vil Kristian Thulesen Dahl helt til bunds i sagen.

- Indtil videre gør vi det på den måde, at Morten Messerschmidt udtræder af vores ledelse. Og de undersøgelser, der så må pågå, de må pågå. Og så må vi tage konsekvenserne af de resultater, der kommer, siger han.

Støttekroner til studieture og DF-annonce

Partiet er i øjeblikket i gang med at gennemgå alle sager om EU-støtte, som er blevet givet gennem det skandaleramte europæiske parti MELD, hvor Morten Messerschmidt (DF) en overgang var formand.

Konsekvensen falder dog med det samme for Messerschmidts vedkommende.

Dansk Folkeparti har oplyst til TV 2, at EU-støttekronerne blandt andet er gået til medietræning af flere Dansk Folkeparti-politikere, en bustur for frivillige DF-kampagnefolk til Bruxelles og en DF-annonce, der blev indrykket i gratisavisen Metroxpress.

Morten Messerschmidt oplyser til TV 2, at han ikke ønsker at udtale sig om sagen i aften.